PMIndiaData/PMIndiaSum huggingface dataset:
ବିଜ୍ଞାନ ପ୍ରଯୁକ୍ତି ଓ ଉଦ୍ଭାବନ କ୍ଷେତ୍ରରେ ଭାରତ-ଡେନମାର୍କ ସହଯୋଗ ବୁଝାମଣା ସମ୍ପର୍କରେ ଅବଗତ ହେଲେ କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବିଜ୍ଞାନ ପ୍ରଯୁକ୍ତି ଏବଂ ଉଦ୍ଭାବନ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଡେନମାର୍କ ମଧ୍ୟରେ ହୋଇଥିବା ବୁଝାମଣାପତ୍ର ବିଷୟରେ ଅବଗତ ହୋଇଥିଲେ । ଭାରତ ଏବଂ ଡେନମାର୍କ ମଧ୍ୟରେ ବିଜ୍ଞାନ ପ୍ରଯୁକ୍ତି ଏବଂ ଉଦ୍ଭାବନ କ୍ଷେତ୍ରରେ ସହଯୋଗ ଲାଗି ଏକ ବ୍ୟବସ୍ଥା ଉପରେ 22 ମେ, 2018ରେ ସ୍ୱାକ୍ଷର କରାଯାଇଥିଲା । ଯାହାଦ୍ୱାରା ବିଜ୍ଞାନ ଏବଂ ପ୍ରଯୁକ୍ତି କ୍ଷେତ୍ରରେ ଉଭୟ ଦେଶର ସମ୍ପର୍କ ଏକ ଐତିହାସିକ ମୋଡ଼ରେ ପହଁଚିଯାଇଛି । ଏହାଦ୍ୱାରା ଉଭୟ ଦେଶର ମଧ୍ୟରେ ଦ୍ୱିପାକ୍ଷିକ ସମ୍ପର୍କ ଲାଗି ଏକ ନୂତନ ଅଧ୍ୟାୟ ଖୋଲିବ, କାରଣ ଉଭୟ ପକ୍ଷ ଏବେ ବିଜ୍ଞାନ, ପ୍ରଯୁକ୍ତି ଏବଂ ଉଦ୍ଭାବନ କ୍ଷେତ୍ରରେ ପାରସ୍ପରିକ ସହଯୋଗକୁ ପ୍ରୋତ୍ସାହନ ଦେବା ଲାଗି ପରସ୍ପରର ଲାଭକାରୀ କ୍ଷମତାର ଫାଇଦା ଉଠାଇପାରିବେ । ବିଜ୍ଞାନ, ପ୍ରଯୁକ୍ତି ଏବଂ ଉଦ୍ଭାବନ କ୍ଷେତ୍ରରେ ଆପୋସ ସ୍ୱାର୍ଥ ଜଡ଼ିତ ପ୍ରସଙ୍ଗ ଉପରେ ଭାରତ ଏବଂ ଡେନମାର୍କ ମଧ୍ୟରେ ସହଯୋଗ ସୁନିଶ୍ଚିତ କରିବା ଏବଂ ଏହାକୁ ପ୍ରୋତ୍ସାହିତ ତଥା ବିକଶିତ କରିବା ଏହି ବ୍ୟବସ୍ଥାର ଉଦ୍ଦେଶ୍ୟ । ଏହାର ହିତାଧିକାରୀଙ୍କ ମଧ୍ୟରେ ଭାରତ ଏବଂ ଡେନମାର୍କର ବିଜ୍ଞାନ ସଂସ୍ଥାନ, ଶିକ୍ଷାବିତ, ଗବେଷଣା ଏବଂ ବିକାଶ (ଆରଏଣ୍ଡଡି) ଗବେଷଣାଗାର ଏବଂ କମ୍ପାନୀଗୁଡ଼ିକର ଗବେଷକ ସାମିଲ ରହିବେ । ତତକାଳୀନ ସହଯୋଗ ଲାଗି ସମ୍ଭାବ୍ୟ କ୍ଷେତ୍ର ରୂପରେ ଅକ୍ଷୟ ଶକ୍ତି, ଜଳ, ପଦାର୍ଥ ବିଜ୍ଞାନ, ସୁଲଭ ସ୍ୱାସ୍ଥ୍ୟସେବା, କୃତ୍ରିମ ଜୀବ ବିଜ୍ଞାନ, ଫଙ୍କସନାଲ ଫୁଡ ଏବଂ ସାମୁଦ୍ରିକ ଅର୍ଥବ୍ୟବସ୍ଥା ସାମିଲ ରହିଛି ।
ଜନ୍ମ ବାର୍ଷିକୀରେ ମୌଲାନା ଆବୁଲ କଲାମ ଆଜାଦ ଓ ଆଚାର୍ଯ୍ୟ ଜେବି କୃପାଳିନୀଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜନ୍ମ ବାର୍ଷିକୀରେ ମୌଲାନା ଆବୁଲ କଲାମ ଆଜାଦ ଓ ଆଚାର୍ଯ୍ୟ ଜେବି କୃପାଳିନୀଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଭାରତ ଇତିହାସର ଦୁଇ ଯୋଗଜନ୍ମା ପୁରୁଷ ମୌଲାନା ଆବୁଲ କଲାମ ଆଜାଦ ଓ ଆଚାର୍ଯ୍ୟ ଜେବି କୃପାଳିନୀଙ୍କୁ ସେମାନଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି । ସ୍ଵାଧୀନତା ସଂଗ୍ରାମ ଓ ପରବର୍ତ୍ତୀ କାଳରେ ରାଷ୍ଟ୍ର ନିର୍ମାଣ ଦିଗରେ ସେମାନଙ୍କ ଅବଦାନ ଉଲ୍ଲେଖନୀୟ”, ଥିଲା ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଛତିଶଗଡ ରାଜ୍ୟପାଳ ଶ୍ରୀ ବଳରାମଜୀ ଦାସ ଟଣ୍ଡନଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଛତିଶଗଡ ରାଜ୍ୟପାଳ ଶ୍ରୀ ବଳରାମଜୀ ଦାସ ଟଣ୍ଡନଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ଛତିଶଗଡ ରାଜ୍ୟପାଳ ଶ୍ରୀ ବଳରାମଜୀ ଦାସ ଟଣ୍ଡନଙ୍କ ବିୟୋଗରେ ମୁଁ ମର୍ମାହତ । ଆମେ ଜଣେ ସମ୍ମାନସ୍ପଦ ଓ ସୁପରିଚିତ ବ୍ୟକ୍ତିଙ୍କୁ ହରାଇଛୁ, ଯାହାଙ୍କ ସମାଜ ପ୍ରତି ସେବା ଅବିସ୍ମରଣୀୟ । ଏହି ଦୁଃଖଦ ମୁହୂର୍ତ୍ତରେ ତାଙ୍କ ପରିବାର ଏବଂ ଶୁଭେଚ୍ଛୁଙ୍କ ପ୍ରତି ମୋର ସମବେଦନା । ପଞ୍ଜାବ ରାଜ୍ୟର ଶାନ୍ତି ଓ ପ୍ରଗତି ଲାଗି ଶ୍ରୀ ବଳରାମଜି ଦାସ ଟଣ୍ଡନ ଦଶନ୍ଧି ଧରି କାର୍ଯ୍ୟ କରିଛନ୍ତି । ଶିଳ୍ପ ଓ ଶ୍ରମିକ ବିକାଶ କ୍ଷେତ୍ରରେ ତାଙ୍କ ପ୍ରଶାସନିକ ଅନୁଭୂତି ରାଜ୍ୟକୁ ଅଧିକ ସମୃଦ୍ଧ କରିଛି । ଜରୁରୀକାଳିନ ପରିସ୍ଥିତିକୁ ବିରୋଧ କରିବାରେ ତାଙ୍କ ସାହାସ ପାଇଁ ସେ ସର୍ବଦା ମନେ ରହିବେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଡିଏନଏ ପ୍ରଯୁକ୍ତି (ଉପଯୋଗ ଓ ପ୍ରୟୋଗ)  ନିୟନ୍ତ୍ରଣ ବିଲ, 2018କୁ କ୍ୟାବିନେଟ ଅନୁମୋଦନ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଡିଏନଏ ପ୍ରଯୁକ୍ତି (ଉପଯୋଗ ଏବଂ ପ୍ରୟୋଗ) ନିୟନ୍ତ୍ରଣ ବିଲ-2018କୁ ମଞ୍ଜୁରି ଦେଇଛନ୍ତି । ବିବରଣୀ : ଡିଏନଏ ଆଧାରିତ ପ୍ରଯୁକ୍ତି (ଉପଯୋଗ ଏବଂ ପ୍ରୟୋଗ) ବିଲ-2018କୁ ଆଇନରେ ପରିଣତ କରାଯିବା ପଛରେ ପ୍ରାଥମିକ ଉଦ୍ଦେଶ୍ୟ ହେଉଛି ଦେଶର ନ୍ୟାୟିକ ବ୍ୟବସ୍ଥାକୁ ସହାୟତା ଦେବା ଏବଂ ସୁଦୃଢ଼ କରିବା ଲାଗି ଡିଏନଏ ଆଧାରିତ ଫରେନସିକ ପ୍ରଯୁକ୍ତିର ପ୍ରୟୋଗକୁ ବିସ୍ତାରିତ କରିବା । ଅପରାଧ ମାମଲାର ସମାଧାନ ଏବଂ ନିଖୋଜ ବ୍ୟକ୍ତିଙ୍କ ପରିଚୟ ଲାଗି ଡିଏନଏ ଆଧାରିତ ପ୍ରଯୁକ୍ତିର ଉପଯୋଗିତା ସାରା ବିଶ୍ୱରେ ସ୍ୱିକୃତୀ ଲାଭ କରିଛି । ଡିଏନଏ ଗବେଷଣାଗାରଗୁଡ଼ିକର ବାଧ୍ୟତାମୂଳକ ମାନ୍ୟତା ଏବଂ ନିୟନ୍ତ୍ରଣ ବ୍ୟବସ୍ଥା ଜରିଆରେ ବିଲରେ ଏହି ପ୍ରଯୁକ୍ତିର ଦେଶରେ ସମ୍ପ୍ରସାରିତ ଉପଯୋଗ ପାଇଁ ମାର୍ଗ ପ୍ରଶସ୍ତ କରାଯାଇଛି । ଏହି ଭରସା ମଧ୍ୟ ଦିଆଯାଇଛି ଯେ ଡିଏନଏ ପରୀକ୍ଷଣର ଫଳାଫଳ ଭରସାଯୋଗ୍ୟ ଅଟେ ଏବଂ ଏହାଦ୍ୱାରା ନାଗରିକମାନଙ୍କ ଗୋପନୀୟତା ଅଧିକାର ଦୃଷ୍ଟିକୋଣରୁ ଡାଟାର ଦୁରୁପଯୋଗ ହେବ ନାହିଁ । ତ୍ୱରିତ ନ୍ୟାୟ ପ୍ରଣାଳୀ ଅପରାଧ ପ୍ରମାଣ ହାରରେ ବୃଦ୍ଧି ବିଲର ବ୍ୟବସ୍ଥା ଗୋଟିଏ ପଟେ ନିଖୋଜ ବ୍ୟକ୍ତି ଏବଂ ଦେଶର ବିଭିନ୍ନ ଭାଗରେ ମିଳୁଥିବା ଅଜଣା ଶବକୁ ପରସ୍ପର ସହ ମିଶାଇବାରେ ସକ୍ଷମ କରିବ, ଅନ୍ୟ ପଟେ ବଡ଼ ବିପତ୍ତିର ଶିକାର ହୋଇଥିବା ଲୋକମାନଙ୍କ ଚିହ୍ନଟ କରିବାରେ ମଧ୍ୟ ସହାୟତା ପ୍ରଦାନ କରିବ ।
ସ୍ୱାମୀ ବିବେକାନନ୍ଦଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ସ୍ୱାମୀ ବିବେକାନନ୍ଦଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ପ୍ରଦାନ କରିଛନ୍ତି । “ସ୍ୱାମୀ ବିବେକାନନ୍ଦଙ୍କ ଜୟନ୍ତୀ ଅବସରରେ ମୁଁ ତାଙ୍କ ଅମ୍ଳାନ ସ୍ମୃତି ପ୍ରତି ଶ୍ରଦ୍ଧା ସୁମନ ଅର୍ପଣ କରୁଛି । ଆଜି ଜାତୀୟ ଯୁବ ଦିବସ ଅବସରରେ ମୁଁ ଆମ ଯୁବବର୍ଗଙ୍କ ଅଦମନୀୟ ଶକ୍ତି ଏବଂ ଅଦମ୍ୟ ଉତ୍ସାହକୁ ପ୍ରଣାମ କରୁଛି, ଯେଉଁମାନେ କି ନୂତନ ଭାରତର ନିର୍ମାଣକର୍ତ୍ତା,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଇନଷ୍ଟିଟ୍ୟୁଟ ଅଫ ଚାର୍ଟାର୍ଡ ଏକାଉଣ୍ଟାଣ୍ଟସ ଅଫ ଇଣ୍ଡିଆ, ବାହାରିନ ଇନଷ୍ଟିଟ୍ୟୁଟ ଅଫ ବ୍ୟାଙ୍କିଙ୍ଗ ଏଣ୍ଡ ଫାଇନାନ୍ସ ମଧ୍ୟରେ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆଜି ଇନଷ୍ଟିଟ୍ୟୁଟ ଅଫ ଚାର୍ଟାର୍ଡ ଏକାଉଣ୍ଟାଣ୍ଟସ ଅଫ ଇଣ୍ଡିଆ (ICAI) ଏବଂ ବାହାରିନ ଇନଷ୍ଟିଟ୍ୟୁଟ ଅଫ ବ୍ୟାଙ୍କିଙ୍ଗ ଏଣ୍ଡ ଫାଇନାନ୍ସ (BIBF), ବାହାରିନ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରକୁ ମଞ୍ଜୁରି ଦେଇଛନ୍ତି । ଏହାଦ୍ୱାରା ବାହାରିନରେ ଅଡିଟ, ଆର୍ଥିକ ଏବଂ ଅଡିଟ ପରୀକ୍ଷଣ ଜ୍ଞାନ ଭିତ୍ତିଭୂମିକୁ ସୁଦୃଢ଼ କରିବା ଲାଗି ମିଳିତ ଭାବେ କାର୍ଯ୍ୟ କରିବା ଲାଗି ସହାୟତା ମିଳିପାରିବ । ପ୍ରମୁଖ ବିଶେଷତ୍ୱ : 1. ଆଇସିଏଆଇ ଅଡିଟ ଏବଂ ଅର୍ଥ ସହ ସମ୍ବନ୍ଧୀୟ ବିଆଇବିଏଫର ଅଡିଟ ଏବଂ ଅର୍ଥ ପାଠ୍ୟକ୍ରମର ସମୀକ୍ଷା କରି ବିଆଇବିଏଫକୁ ବୈଷୟିକ ସହାୟତା ଉପଲବ୍ଧ କରାଇବ । 2. ଆଇସିଏଆଇ ନିଜ ସିଏ ପାଠ୍ୟକ୍ରମକୁ ଲାଗୁ କରିବାର ସୁପାରିସ କରିବ ଯାହାଦ୍ୱାରା ବିଆଇବିଏଫର ଛାତ୍ରଛାତ୍ରୀଙ୍କୁ ଆଇସିଏଆଇର ସଦସ୍ୟତା ପ୍ରାପ୍ତ କରିବାର ଉଦ୍ଦେଶ୍ୟରେ ଆଇସିଏଆଇ ପରୀକ୍ଷାରେ ବସିବାରେ ସହାୟତା ମିଳିପାରିବ । 3. ଆଇସିଏଆଇ ଯୋଗ୍ୟତା ପ୍ରାପ୍ତ ବିଆଇବିଏଫ ଛାତ୍ରଛାତ୍ରୀଙ୍କ ପାଇଁ ଆଇସିଏଆଇର ପେସାଦାର ପରୀକ୍ଷା ଆୟୋଜନ କରିବା ଲାଗି ବୈଷୟିକ ସହାୟତା ଉପଲବ୍ଧ କରାଇବ । ଏହି ବୁଝାମଣାପତ୍ର ଆଇସିଏଆଇର ସଦସ୍ୟମାନଙ୍କ ପେସାଦାର ପରିଧି ବଢ଼ାଇବା ଲାଗି ସୁଯୋଗ ପ୍ରଦାନ କରିବ ଏବଂ ଏଥିସହିତ ଆଇସିଏଆଇ ସ୍ଥାନୀୟ ଜାତୀୟ ପ୍ରତିଷ୍ଠାନ ହୋଇଯିବ । ଏହାର ଉଦ୍ଦେଶ୍ୟ ମିଳିତ ଭାବେ କାର୍ଯ୍ୟ କରିବା ଯଦ୍ଵାରା ସଦସ୍ୟ, ଛାତ୍ରଛାତ୍ରୀ ଏବଂ ସେମାନଙ୍କ ସଂଗଠନର ସ୍ୱାର୍ଥରେ ପାରସ୍ପରିକ ଭାବେ ଲାଭକାରୀ ସମ୍ପର୍କ ବିକଶିତ କରାଯାଇପାରିବ । ଲାଭାର୍ଥୀ : ବାହାରିନରେ କୌଣସି ସ୍ଥାନୀୟ ଅଡିଟ ପ୍ରତିଷ୍ଠାନ ନାହିଁ । ସେଥିପାଇଁ ଆଇସିଏଆଇ ବିଆଇବିଏଫ ସହିତ ସହଯୋଗ କରୁଛି । ଏହାଦ୍ୱାରା ବାହାରିନ ବଜାରରେ କାର୍ଯ୍ୟ କରୁଥିବା ଭାରତୀୟ ଚାର୍ଟାର୍ଡ ଏକାଉଣ୍ଟାଣ୍ଟଙ୍କ ଉପରେ ସକାରାତ୍ମକ ପ୍ରଭାବ ପଡ଼ିବ । ଏଥିସହିତ ସେମାନଙ୍କ ଉପରେ ମଧ୍ୟ ପ୍ରଭାବ ପଡ଼ିବ ଯେଉଁମାନେ ବାହାରିନରୁ ସହଜରେ ଆସିବାକୁ ଚାହୁଁଛନ୍ତି । ଆଇସିଏଆଇର ପ୍ରତିଷ୍ଠା ଏବଂ ଯୋଗ୍ୟତା ପ୍ରତି ବାହାରିନର ବିଶ୍ୱାସ ରହିଛି । ବାହାରିନ ନିଜ ନାଗରିକମାନଙ୍କୁ ଏକାଉଂଟ୍ସ ଏବଂ ଅଡିଟ କ୍ଷେତ୍ରରେ ପ୍ରୋତ୍ସାହନ ଦେବା ଲାଗି ଇଚ୍ଛୁକ ଅଟେ । ଏହାଦ୍ୱାରା ସମର୍ଥ ଅଡିଟ ପେସାଦାରମାନଙ୍କ ଆଧାର ସୃଷ୍ଟି ହେବ ଯାହାଦ୍ୱାରା ଅଡିଟ କ୍ଷେତ୍ରରେ ଦକ୍ଷତା ବିକାଶର ମାର୍ଗ ପ୍ରଶସ୍ତ ହେବ ।
ମହମ୍ମଦ ଅସ୍ରାରୁଲ ହକଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ମହମ୍ମଦ ଅସ୍ରାରୁଲ ହକଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ବିହାରର କିଷାନଗଞ୍ଜ ସାଂସଦ ଶ୍ରୀ ମହମ୍ମଦ ଅସ୍ରାରୁଲ ହକଙ୍କ ବିୟୋଗରେ ମୁଁ ମର୍ମାହତ । ଏହି ଦୁଃଖଦ ମୁହୂର୍ତ୍ତରେ ତାଙ୍କ ପରିବାର ତଥା ସମର୍ଥକଙ୍କ ପ୍ରତି ମୋର ସମବେଦନା ରହିଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ଅନୁଷ୍ଠିତ ହେଲା ଜାତୀୟ ବିପର୍ଯ୍ୟୟ ପରିଚାଳନା ସଂସ୍ଥାର ଷଷ୍ଠ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ଜାତୀୟ ବିପର୍ଯ୍ୟୟ ପରିଚାଳନା ପ୍ରାଧିକରଣ (ଏନଡିଏମଏ)ର ଷଷ୍ଠ ବୈଠକରେ ଅଧ୍ୟକ୍ଷତା କରିଛନ୍ତି । ଦେଶକୁ ପ୍ରଭାବିତ କରୁଥିବା ବିପର୍ଯ୍ୟୟର ଫଳପ୍ରଦ ମୁକାବିଲା କରିବା ପାଇଁ ପ୍ରଧାନମନ୍ତ୍ରୀ ଏନଡିଏମଏର କାର୍ଯ୍ୟଧାରାର ସମୀକ୍ଷା କରିଥିଲେ । ସେ ମଧ୍ୟ ଏନଡିଏମଏ ଦ୍ୱାରା ଗ୍ରହଣ କରାଯାଇଥିବା ବର୍ତ୍ତମାନର ପ୍ରକଳ୍ପଗୁଡ଼ିକୁ ସମୀକ୍ଷା କରିଥିଲେ । ବିଭିନ୍ନ ଅଂଶୀଦାରମାନଙ୍କ ମଧ୍ୟରେ ଉନ୍ନତ ସମନ୍ୱୟ ସ୍ଥାପିତ କରିବା ଏବଂ ଅଧିକରୁ ଅଧିକ ସଂଯୁକ୍ତ କାର୍ଯ୍ୟଧାରା ଗ୍ରହଣ କରିବାର ଆବଶ୍ୟକତା ଉପରେ ପ୍ରଧାନମନ୍ତ୍ରୀ ଗୁରୁତ୍ୱ ପ୍ରଦାନ କରିଥିଲେ ଯାହାଫଳରେ କି ଧନ-ଜୀବନ ରକ୍ଷା କରିବା ନେଇ ସଠିକ ଢ଼ଙ୍ଗରେ କାର୍ଯ୍ୟ କରାଯାଇ ପାରିବ । ସେ ବିପର୍ଯ୍ୟୟ ପରିଚାଳନା କ୍ଷେତ୍ରରେ ବୈଶ୍ୱିକ ବିଶେଷଜ୍ଞତା ଉପଯୋଗ କରିବାର ଆବଶ୍ୟକତା ଉପରେ ବିଶେଷ ଗୁରୁତ୍ୱ ପ୍ରଦାନ କରିଥିଲେ । କେନ୍ଦ୍ର ସ୍ଵରାଷ୍ଟ୍ର ମନ୍ତ୍ରୀ ଶ୍ରୀ ରାଜନାଥ ସିଂ, କେନ୍ଦ୍ର ଅର୍ଥମନ୍ତ୍ରୀ ଶ୍ରୀ ଅରୁଣ ଜେଟଲୀ ଏବଂ କେନ୍ଦ୍ର କୃଷି ଓ କୃଷକ କଲ୍ୟାଣ ମନ୍ତ୍ରୀ ଶ୍ରୀ ରାଧାମୋହନ ସିଂହ, ଏନଡିଏମଏର ସଦସ୍ୟବୃନ୍ଦ ଏବଂ ପଦାଧିକାରୀମାନେ ଏହି ବୈଠକରେ ଉପସ୍ଥିତ ଥିଲେ ।
ପ୍ରଧାନମନ୍ତ୍ରୀଙ୍କ ସିନ୍ଦ୍ରି ଗସ୍ତ, ଝାଡ଼ଖଣ୍ଡରେ ବିଭିନ୍ନ ଉନ୍ନୟନ ପ୍ରକଳ୍ପର ଶିଳାନ୍ୟାସ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସିନ୍ଦ୍ରିଠାରେ ଆୟୋଜିତ ଏକ କାର୍ଯ୍ୟକ୍ରମରେ କେନ୍ଦ୍ର ଏବଂ ଝାଡ଼ଖଣ୍ଡ ସରକାରଙ୍କ ବିଭିନ୍ନ ପ୍ରକଳ୍ପ ପାଇଁ ଶିଳାନ୍ୟାସ କରିଥିଲେ । ଏଗୁଡ଼ିକ ହେଲା :- ହିନ୍ଦୁସ୍ତାନ ଉର୍ବରକ ଏବଂ ରସାୟନ ଲିଃର ସିନ୍ଦ୍ରି ସାର କାରଖାନା ପୁନରୁଦ୍ଧାର ପ୍ରକଳ୍ପ ଗେଲ ଦ୍ୱାରା ରାଞ୍ଚି ସହର ଗ୍ୟାସ ଆବଂଟନ ପ୍ରକଳ୍ପ ଅଖିଳ ଭାରତୀୟ ଆୟୁର୍ବିଜ୍ଞାନ ସଂସ୍ଥାନ (ଏମ୍ସ), ଦେଓଘର ଦେଓଘର ବିମାନ ବନ୍ଦର ବିକାଶ ପତ୍ରାତୁ ସୁପର ଥର୍ମାଲ ଶକ୍ତି ପ୍ରକଳ୍ପ ସେ ମଧ୍ୟ ଜନୌଷଧି କେନ୍ଦ୍ର ପାଇଁ ଏମଓୟୁ ସ୍ୱାକ୍ଷର ଅବସରରେ ଉପସ୍ଥିତ ଥିଲେ । ଉପସ୍ଥିତ ଜନସଭାରେ ଉଦବୋଧନ ଦେଇ ପ୍ରଧାନମନ୍ତ୍ରୀ ଭଗବାନ ବିର୍ସା ମୁଣ୍ଡାଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ । ସେ କହିଥିଲେ ଯେ ରାଜ୍ୟ ଏବଂ କେନ୍ଦ୍ର ସରକାର ଝାଡ଼ଖଣ୍ଡର ଦ୍ରୁତ ବିକାଶ ପାଇଁ ମିଳିତ ଭାବେ କାର୍ଯ୍ୟ କରୁଛନ୍ତି । ସେ କହିଥିଲେ ଯେ ଆଜି ଶିଳାନ୍ୟାସ ହୋଇଥିବା ପ୍ରକଳ୍ପଗୁଡ଼ିକ ପାଇଁ 27,000 ଟଙ୍କା ଖର୍ଚ୍ଚ କରାଯିବ । ସେ କହିଥିଲେ ଯେ ଏହି ବିକାଶ ପ୍ରକଳ୍ପଗୁଡ଼ିକ ଝାଡ଼ଖଣ୍ଡର ଯୁବକମାନଙ୍କୁ ଅନେକ ସୁଯୋଗ ଆଣିଦେବ । ପ୍ରଧାନମନ୍ତ୍ରୀ କହିଥିଲେ ଯେ ସେ ଦାୟିତ୍ୱ ଗ୍ରହଣ କରିବା ସମୟରେ 18,000 ଗ୍ରାମ ବିଦ୍ୟୁତ ଶକ୍ତିରୁ ବଞ୍ଚିତ ଥିଲା । ଆମେ ଲୋକମାନଙ୍କର ଜୀବନ ଆଲୋକିତ କରିବା ଲାଗି କାର୍ଯ୍ୟ କଲୁ ଏବଂ ସେଠାରେ ବିଦ୍ୟୁତ ଶକ୍ତି ପହଞ୍ଚାଇଲୁ ବୋଲି ସେ କହିଥିଲେ । ଏବେ, ଆମେ ଆହୁରି ଗୋଟିଏ ପାଦ ଆଗକୁ ଯାଇଛୁ ଏବଂ ଭାରତର ପ୍ରତ୍ୟେକ ପରିବାର ନିକଟରେ ବିଦ୍ୟୁତଶକ୍ତି ପହଁଚ ସୁନିଶ୍ଚିତ କରୁଛୁ ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଅଚଳ ହୋଇପଡ଼ିଥିବା ସାର କାରଖାନାଗୁଡିକ ପୁନରୁଦ୍ଧାର ପ୍ରକ୍ରିୟାରେ ରହିଛି । ଏହାଦ୍ୱାରା ପୂର୍ବ ଭାରତ ବେଶୀ ଲାଭାନ୍ୱିତ ହେବ ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଝାଡ଼ଖଣ୍ଡରେ ଏମ୍ସ ପ୍ରତିଷ୍ଠା ହେବା ଦ୍ୱାରା ରାଜ୍ୟରେ ସ୍ୱାସ୍ଥ୍ୟ ସେବା କ୍ଷେତ୍ରରେ ବ୍ୟାପକ ପରିବର୍ତ୍ତନ ଆସିବ । ଗରିବ ଲୋକମାନେ ଉନ୍ନତ ମାନର ସ୍ୱାସ୍ଥ୍ୟସେବା ପାଇପାରିବେ ବୋଲି ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାର ବିମାନଯାତ୍ରାକୁ ଶସ୍ତା ଏବଂ ସୁଲଭ କରିପାରିଛନ୍ତି ।
ୱେଷ୍ଟର୍ଣ୍ଣ କୋର୍ଟ ଆନେକ୍ସରେ ସାଂସଦମାନଙ୍କ ପାଇଁ ସାମୟିକ ଆବାସସ୍ଥଳୀକୁ ଉଦ୍ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀରେ ଆଜି ନବନିର୍ମିତ ୱେଷ୍ଟର୍ଣ୍ଣ କୋର୍ଟ ଆନେକ୍ସକୁ ଉଦ୍ଘାଟନ କରିଛନ୍ତି । ଏହାକୁ ସାଂସଦମାନଙ୍କ ପାଇଁ ସାମୟିକ ଆବାସ୍ଥସ୍ଥଳୀ ଭାବେ ବ୍ୟବହାର କରାଯିବ । ଏହି ଅବସରରେ ପ୍ରଧାନମନ୍ତ୍ରୀ ଏହି ପ୍ରକଳ୍ପକୁ ଶୀଘ୍ର ଶେଷ କରିବା ଦିଗରେ ଲୋକସଭା ବାଚସ୍ପତି ଶ୍ରୀମତୀ ସୁମିତ୍ରା ମହାଜନଙ୍କ ପ୍ରଚେଷ୍ଟାକୁ ପ୍ରଶଂସା କରିଥିଲେ । ସେ କହିଥିଲେ ଯେ, ବାଚସ୍ପତି ଶ୍ରୀମତୀ ମହାଜନ ସଦାସର୍ବଦା ସାଂସଦମାନଙ୍କ ମଙ୍ଗଳ ନିମନ୍ତେ ଚିନ୍ତା କରିଥାନ୍ତି । ତେଣୁ ଏହି ପ୍ରକଳ୍ପ ସଂପୂର୍ଣ୍ଣ କରିବା ଦିଗରେ ତାଙ୍କର ଏହି ଭାବନା ସର୍ବଦା ପ୍ରତିଫଳିତ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ, ଧାର୍ଯ୍ୟ ସମୟ ଏବଂ ଖର୍ଚ୍ଚ ମଧ୍ୟରେ ଏହାର ନିର୍ମାଣ କାର୍ଯ୍ୟ ଶେଷ ହୋଇଛି । ପ୍ରକଳ୍ପ ନିର୍ମାଣ କାର୍ଯ୍ୟରେ ଜଡ଼ିତ ଥିବା ସମସ୍ତ ବ୍ୟକ୍ତିଙ୍କୁ ସେ ଅଭିନନ୍ଦନ ଜଣାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଯେତେବେଳେ ସାଂସଦମାନେ ପ୍ରଥମ ଥର ନିର୍ବାଚିତ ହୋଇଥାନ୍ତି, ସେମାନେ ହୋଟେଲରେ ଆସି ରହିଥାନ୍ତି ଏବଂ ଏହା ମୁଖ୍ୟ ଖବର ହୋଇଯାଇଥାଏ । ତେବେ ପୂର୍ବରୁ ସରକାରୀ ଗୃହରେ ଥିବା ପୂର୍ବତନ ସଦସ୍ୟମାନେ ଯେ ଠିକ୍ ସମୟରେ ଘର ଛାଡ଼ି ନଥାନ୍ତି, ତାହା କେହି ଦୃଷ୍ଟି ଦେଇନଥାନ୍ତି । ଡକ୍ଟର ବାବାସାହେବ ଆମ୍ବେଦକରଙ୍କ ଦ୍ୱାରା ନିର୍ଦ୍ଧାରିତ ପଥରେ କେନ୍ଦ୍ର ସରକାର ଚାଲୁଛନ୍ତି ବୋଲି ଏହି ଅବସରରେ ପ୍ରଧାନମନ୍ତ୍ରୀ ଦୃଢ଼ ଭାବେ କହିଥିଲେ । ଡକ୍ଟର ଆମ୍ବେଦକରଙ୍କ ଆଦର୍ଶର ମୂଳ ନୀତି ଥିଲା ଐକ୍ୟତା ଓ ସୁସଙ୍ଗତୀକରଣ । ସମାଜରେ ଥିବା ଗରିବଙ୍କ ମଧ୍ୟରେ ଅତ୍ୟନ୍ତ ଗରିବମାନଙ୍କ ପାଇଁ କାର୍ଯ୍ୟ କରିବା ସରକାରଙ୍କ ନୀତି ବୋଲି ସେ କହିଥିଲେ । ଏହି ଅବସରରେ ସେ ଘୋଷଣା କରିଥିଲେ ଯେ, ବାବାସାହେବ ଆମ୍ବେଦକରଙ୍କ ସମ୍ମାନାର୍ଥେ ତାଙ୍କ ଶେଷ ଆବାସିକ ଗୃହକୁ ଜୟନ୍ତୀ ଦିବସର ଦିନକ ପୂର୍ବରୁ – ଏପ୍ରିଲ 13 ତାରିଖରେ ସ୍ମାରକୀ ଭାବେ ଉଦ୍ଘାଟନ କରାଯିବ । ଡକ୍ଟର ଆମ୍ବେଦକରଙ୍କ ନାମରେ ରାଜନୀତି କରୁଥିବା ନିର୍ଦ୍ଦିଷ୍ଟ ବ୍ୟକ୍ତିମାନଙ୍କୁ ପ୍ରଧାନମନ୍ତ୍ରୀ ସମାଲୋଚନା କରିଥିଲେ ।
ଉପରାଷ୍ଟ୍ରପତି ପଦରେ ଶ୍ରୀ ଏମ. ଭେଙ୍କେୟା ନାଇଡୁଙ୍କ ଏକ ବର୍ଷ ପୂର୍ତ୍ତୀ ସଂକ୍ରାନ୍ତ ପୁସ୍ତକ ବିମୋଚନ ସମାରୋହକୁ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଶ୍ରୀ ଏମ. ଭେଙ୍କେୟା ନାଇଡୁଙ୍କ ଉପରାଷ୍ଟ୍ରପତି ପଦରେ ଏକ ବର୍ଷ ପୂର୍ତ୍ତୀ ଅବସରରେ ଏକ ପୁସ୍ତକ ‘Moving On Moving Forward – A Year in Office’ ର ବିମୋଚନ କରିଥିଲେ । ଏହି ପୁସ୍ତକର ପ୍ରଥମ କପି ସେ ଉପରାଷ୍ଟ୍ରପତିଙ୍କୁ ପ୍ରଦାନ କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ ତାଙ୍କୁ ଶ୍ରୀ ଭେଙ୍କେୟା ନାଇଡୁଙ୍କ ସହିତ ଅନେକ ବର୍ଷ ଧରି କାମ କରିବାର ସୁଯୋଗ ମିଳିଥିଲା । ସେ କହିଥିଲେ ଯେ ଶ୍ରୀ ଏମ. ଭେଙ୍କେୟା ନାଇଡୁ ସର୍ବଦା ନିଜ କାର୍ଯ୍ୟଭାରକୁ ଅଧିକ ଗୁରୁତ୍ୱ ପ୍ରଦାନ କରିଆସିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଶ୍ରୀ ଭେଙ୍କେୟା ନାଇଡୁଙ୍କୁ ଯେଉଁ ଦାୟିତ୍ୱ ପ୍ରଦାନ କରାଯାଇଛି, ସେ ତାକୁ ଅତ୍ୟନ୍ତ ଦାୟିତ୍ୱର ସହ ନିର୍ବାହ କରିଛନ୍ତି ଏବଂ ସେହି ଦାୟିତ୍ୱ ସହିତ ନିଜକୁ ଅତି ସହଜରେ ସାମିଲ କରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଶ୍ରୀ ଏମ. ଭେଙ୍କେୟା ନାଇଡୁ ପ୍ରାୟ 50 ବର୍ଷ ଧରି ସାର୍ବଜନୀନ ଜୀବନ ସହିତ ସଂଶ୍ଲିଷ୍ଟ ଅଛନ୍ତି – 10 ବର୍ଷ ଧରି ଛାତ୍ର ରାଜନୀତିରେ ଏବଂ 40 ବର୍ଷ ଧରି ରାଜ୍ୟ ଏବଂ ରାଷ୍ଟ୍ର ରାଜନୀତିରେ ସେ ସକ୍ରୀୟ ଭାବେ କାର୍ଯ୍ୟ କରିଛନ୍ତି । ଶ୍ରୀ ମୋଦୀ କହିଥିଲେ ଯେ ସମସ୍ତ ବର୍ଗର ଲୋକମାନଙ୍କର ଆତ୍ମୀୟ ହୋଇପାରିବାର ଶକ୍ତି ଶ୍ରୀ ନାଇଡୁଙ୍କ ପାଖରେ ରହିଛି ଏବଂ ଏଥିସହିତ ସେ ଅନୁଶାସନବାଦୀ ମଧ୍ୟ । ପ୍ରଧାନମନ୍ତ୍ରୀ କହିଥିଲେ ଯେ ଶ୍ରୀ ନାଇଡୁଙ୍କୁ ଯେତେବେଳେ ଯେଉଁ ଦାୟିତ୍ୱ ପ୍ରଦାନ କରାଯାଇଛି ସେ ନିଜ ଦାୟିତ୍ୱକୁ ଦୁରଦୃଷ୍ଟିପୂର୍ଣ୍ଣ ନେତୃତ୍ୱ ପ୍ରଦାନ କରିଥାନ୍ତି । ତାଙ୍କୁ ପ୍ରଦାନ କରାଯାଇଥିବା କାର୍ଯ୍ୟରେ ସେ ସର୍ବଶ୍ରେଷ୍ଠ ବିଶେଷଜ୍ଞମାନଙ୍କ ସହଯୋଗରେ ତାକୁ ନ୍ୟାୟସଙ୍ଗତ କରିବାକୁ ସୁନିଶ୍ଚିତ କରିଥାନ୍ତି । ପ୍ରଧାନମନ୍ତ୍ରୀ ସ୍ମରଣ କରାଇଥିଲେ ଯେ ଯେତେବେଳେ ପୂର୍ବ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀ ନିଜ ମନ୍ତ୍ରୀମଣ୍ଡଳରେ ଶ୍ରୀ ନାଇଡୁଙ୍କୁ ସାମିଲ କରିବାକୁ ଚାହୁଁଥିଲେ, ସେତେବେଳେ ଶ୍ରୀ ନାଇଡୁ ଗ୍ରାମୀଣ ବିକାଶ ମନ୍ତ୍ରଣାଳୟ ପାଇଁ ଆଗ୍ରହ ପ୍ରଦର୍ଶନ କରିଥିଲେ । ଶ୍ରୀ ନାଇଡୁ ହୃଦୟରେ ଜଣେ କୃଷକ ଏବଂ କୃଷକ ତଥା କୃଷି କଲ୍ୟାଣ ପାଇଁ ସେ ସର୍ବଦା ଆତୁର । ପ୍ରଧାନମନ୍ତ୍ରୀ କହିଥିଲେ ଯେ କେବଳ ଶ୍ରୀ ଏମ. ଭେଙ୍କେୟା ନାଇଡୁଙ୍କ ପ୍ରଚେଷ୍ଟାର ପରିଣାମ ହେଉଛି ଆଜିର ସଫଳ ପ୍ରଧାନମନ୍ତ୍ରୀ ଗ୍ରାମୀଣ ସଡକ ଯୋଜନା । ସେ କହିଥିଲେ ଯେ ଏପରି ମଧ୍ୟ ସମୟ ଥିଲା ଯେତେବେଳେ ରାଜନୈତିକ ଆଲୋଚନା କେବଳ ରେଳଗାଡି ଷ୍ଟପେଜ ଉପରେ କରାଯାଉଥିଲା, ସେତେବେଳେ ଶ୍ରୀ ନାଇଡୁ ଏହା ସୁନିଶ୍ଚିତ କରିଥିଲେ ଯେ ସଡକ ଏବଂ ସଂପର୍କର ଅନ୍ୟ ସଂଯୋଗର ମାଧ୍ୟମଗୁଡିକ ବିଷୟରେ ମଧ୍ୟ ନେତାମାନେ ଚିନ୍ତା କରିବାକୁ ଆରମ୍ଭ କଲେଣି । ପ୍ରଧାନମନ୍ତ୍ରୀ, ଉପରାଷ୍ଟ୍ରପତିଙ୍କ ଭାଷଣ କଳା ତାହା ଇଂରାଜୀରେ ହେଉ ଅବା ତେଲୁଗୁରେ, ତାଙ୍କ ଦ୍ୱାରା ପ୍ରୟୋଗ କରାଯାଉଥିବା ଶବ୍ଦଗୁଡିକର ପ୍ରଶଂସା କରିଥିଲେ । ସେ କହିଥିଲେ ଯେ ଏହା ଯେ ଉପରାଷ୍ଟ୍ରପତି ମହୋଦୟ କାର୍ଯ୍ୟକାଳର ପ୍ରଥମ ବର୍ଷ ସଂସଦରେ ଏବଂ ସଂସଦ ବାହାରେ ତାଙ୍କ ଦ୍ୱାରା କରାଯାଇଥିବା ସମୃଦ୍ଧ କାର୍ଯ୍ୟଗୁଡିକର ଏକ ପ୍ରକାରର ରିପୋର୍ଟ କାର୍ଡ ପ୍ରସ୍ତୁତ କରିଛନ୍ତି ଯାହା କି ପ୍ରଶଂସନୀୟ ।
ଇନଷ୍ଟିଟ୍ୟୁଟ ଅଫ ଚାର୍ଟାର୍ଡ ଏକାଉଣ୍ଟାଣ୍ଟଟ୍ସ ଅଫ ଇଣ୍ଡିଆ (ICAI) ଏବଂ ନେସନାଲ ବୋର୍ଡ ଅଫ ଏକାଉଣ୍ଟାଣ୍ଟସ ଏଣ୍ଡ ଅଡିଟର୍ସ (NBAA), ତାଞ୍ଜାନିଆ ମଧ୍ୟରେ ବୁଝାମଣାକୁ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଇନଷ୍ଟିଟ୍ୟୁଟ ଅଫ ଚାର୍ଟାର୍ଡ ଏକାଉଣ୍ଟାଣ୍ଟସ ଅଫ ଇଣ୍ଡିଆ (ICAI) ଏବଂ ନେସନାଲ ବୋର୍ଡ ଅଫ ଏକାଉଣ୍ଟାଣ୍ଟସ ଏଣ୍ଡ ଅଡିଟର୍ସ (NBAA), ତାଞ୍ଜାନିଆ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (MOU)କୁ ମଞ୍ଜୁରି ଦେଇଛନ୍ତି । ଏହି ଏମଓୟୁ ଅନ୍ତର୍ଗତ ସଦସ୍ୟ ପରିଚାଳନା, ପେସାଦାର ନୈତିକତା, ବୈଷୟିକ ଅନୁସନ୍ଧାନ, ନିରନ୍ତର ପେସାଦାର ବିକାଶ, ପେସାଦାର ଅଡିଟ ପ୍ରଶିକ୍ଷଣ, ଅଡିଟ ଗୁଣବତା ଅନୁଧ୍ୟାନ, ଅଡିଟ ଜ୍ଞାନର ବିକାଶ, ପେସାଦାର ଏବଂ ବୌଦ୍ଧିକ ବିକାଶ କ୍ଷେତ୍ରରେ ପାରସ୍ପରିକ ସହଯୋଗ ଢାଞ୍ଚା ପ୍ରତିଷ୍ଠା କରାଯିବ । ପ୍ରଭାବ : ଏହି ଏମଓୟୁ ଆଇସିଏଆଇର ସଦସ୍ୟ, ଛାତ୍ରଛାତ୍ରୀ ଏବଂ ସେମାନଙ୍କ ସଂଗଠନର ବ୍ୟାପକ ସ୍ୱାର୍ଥରେ ପାରସ୍ପରିକ ଲାଭକାରୀ ସମ୍ପର୍କର ବିକଶିତ କରିବ । ଏହି ଏମଓୟୁ ଆଇସିଏଆଇ ସଦସ୍ୟମାନଙ୍କୁ ସେମାନଙ୍କ ପେସାଦାର ପରିଧିରେ ବିସ୍ତାର ଲାଗି ସୁଯୋଗ ପ୍ରଦାନ କରିବ । ଏହି ଏମଓୟୁ ଆଇସିଏଆଇ ଏବଂ ଏନବିଏଏ, ତାଞ୍ଜାନିଆ ମଧ୍ୟରେ ସୁଦୃଢ଼ କାର୍ଯ୍ୟ ସମ୍ପର୍କ ପ୍ରତିଷ୍ଠାନ କରିବ ।
ଦେଶବ୍ୟାପୀ ମୁଦ୍ରା ଯୋଜନା ହିତାଧିକାରୀଙ୍କ ସହ ଭିଡିଓ ବ୍ରିଜ କାର୍ଯ୍ୟକ୍ରମ ମାଧ୍ୟମରେ ପ୍ରଧାନମନ୍ତ୍ରୀଙ୍କ ଭାବ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ ବ୍ରିଜ କାର୍ଯ୍ୟକ୍ରମ ମାଧ୍ୟମରେ ଦେଶବ୍ୟାପୀ ମୁଦ୍ରା ଯୋଜନା ହିତାଧିକାରୀମାନଙ୍କ ସହ ଭାବ ବିନିମୟ କରିଛନ୍ତି । ବିଭିନ୍ନ ସରକାରୀ ଯୋଜନାର ହିତାଧିକାରୀମାନଙ୍କ ସହ ମତ ବିନିମୟ କରିବା ନେଇ ପ୍ରଧାନମନ୍ତ୍ରୀଙ୍କ ଭାବ ବିନିମୟ କାର୍ଯ୍ୟକ୍ରମ ଅନ୍ତର୍ଗତ କ୍ରମରେ ଏହି ଭିଡିଓ ସମ୍ମିଳନୀ ହେଉଛି ଦ୍ୱିତୀୟ । ହିତାଧିକାରୀମାନଙ୍କ ସହିତ ଭାବ ବିନିମୟ କରିବାରେ ସମର୍ଥ ହୋଇଥିବାରୁ ଖୁସି ପ୍ରକାଶ କରି ପ୍ରଧାନମନ୍ତ୍ରୀ କହିଥିଲେ ଯେ ମୁଦ୍ରା ଯୋଜନା ଗୁଣାତ୍ମକ ହାରରେ ନିଯୁକ୍ତି ବୃଦ୍ଧି କରୁଛି । ସେ ପୁନଶ୍ଚ ପ୍ରକାଶ କରିଥିଲେ ଯେ ଏହି ପଦକ୍ଷେପ ଉଦ୍ୟୋଗୀମାନଙ୍କୁ ମହାଜନ ଓ ମଝି ବ୍ୟକ୍ତିମାନଙ୍କ ଦୁଶ୍ଚକ୍ରରୁ ରକ୍ଷା କରୁଛି । ଏହା ଯୁବବର୍ଗ, ମହିଳା ଏବଂ ବ୍ୟବସାୟ ଆରମ୍ଭ ଓ ଏହାର ପ୍ରସାର ଚାହୁଁଥିବା ବ୍ୟକ୍ତିମାନଙ୍କ ପାଇଁ ନୂତନ ସୁଯୋଗ ଆଣି ଦେଇଛି । ପ୍ରଧାନମନ୍ତ୍ରୀ ମୁଦ୍ରା ଯୋଜନା ଅଧୀନରେ ସରକାର ଏପର୍ଯ୍ୟନ୍ତ 5.75ଲକ୍ଷ କୋଟି ଟଙ୍କାର ବାର କୋଟି ଋଣ ପ୍ରଦାନ କରିଛନ୍ତି । ଏଥିମଧ୍ୟରୁ 3.28 ଲକ୍ଷ କୋଟି ଟଙ୍କାର ଶତକଡା 28 ପ୍ରତିଶତ ଋଣ ପ୍ରଥମ କରି ଉଦ୍ୟୋଗ ଆରମ୍ଭ କରୁଥିବା ଉଦ୍ୟୋଗୀମାନଙ୍କୁ ପ୍ରଦାନ କରାଯାଇଛି । ମୋଟ ପ୍ରଦାନ କରାଯାଇଥିବା ଋଣ ହିତାଧିକାରୀ ମାନଙ୍କ ମଧ୍ୟରେ ରହିଛନ୍ତି ଶତକଡା 74 ପ୍ରତିଶତ ମହିଳା ଏବଂ ଶତକଡା 55 ପ୍ରତିଶତ ଋଣ ତଫସିଲ ଭୁକ୍ତ ଜାତି, ଉପଜାତି ତଥା ଅନ୍ୟାନ୍ୟ ପଛୁଆ ବର୍ଗର ବ୍ୟକ୍ତିମାନଙ୍କୁ ପ୍ରଦାନ କରାଯାଇଛି । ପିଏମଏମୱାଇ ହିତାଧିକାରୀମାନଙ୍କୁ ସମ୍ବୋଧିତ କରି ପ୍ରଧାନମନ୍ତ୍ରୀ ପ୍ରକାଶ କରିଥିଲେ ଯେ ଏହି ଯୋଜନା ଗରିବ ବ୍ୟକ୍ତିମାନଙ୍କ ଜୀବନକୁ ରୂପାନ୍ତରିତ କରିଛି । ସେ କହିଲେ ଯେ କ୍ଷୁଦ୍ର ଏବଂ ଅତି କ୍ଷୁଦ୍ର ବ୍ୟବସାୟକୁ ସହାୟତା ପ୍ରଦାନ କରିବା ଦ୍ୱାରା ଜନସାଧାରଣଙ୍କ ଅର୍ଥନୈତିକ ଓ ସାମାଜିକ ସ୍ଥିତି ସୁଦୃଢ଼ ହେବା ସହ ଏହା ସେମାନଙ୍କୁ ସଫଳ ହେବା ନେଇ ଏକ ଭିତ୍ତିଭୂମି ପ୍ରଦାନ କରିଛି । ଆତ୍ମ ନିଯୁକ୍ତି ଉପରେ ଗୁରୁତ୍ୱ ପ୍ରଦାନ କରି ପ୍ରଧାନମନ୍ତ୍ରୀ କହିଲେ ଯେ ଏବେ ଆତ୍ମନିଯୁକ୍ତ ହେବା ଏକ ଗର୍ବର ବିଷୟ ଏବଂ ଏହା ପୂର୍ବରୁ ଅସମ୍ଭବ ମନେ ହେଉଥିବା ବିଷୟକୁ ଲୋକମାନେ ହାସଲ କରିବାରେ ସହାୟତା ପ୍ରଦାନ କରିଛି । ଭାବ ବିନିମୟ କାର୍ଯ୍ୟକ୍ରମ ସମୟରେ ପ୍ରଧାନମନ୍ତ୍ରୀ କହିଲେ ଯେ ମୁଦ୍ରା ଯୋଜନା ଆଉ କିଛି ବର୍ଷ ତଳେ ପ୍ରଣୟନ ହୋଇଥିଲେ ଲକ୍ଷ ଲକ୍ଷ ଲୋକଙ୍କୁ ସେମାନଙ୍କ ନିଜ ବ୍ୟବସାୟ ପ୍ରତିଷ୍ଠା କରିବାରେ ଏହା ସହାୟକ ହୋଇଥାନ୍ତା ଏବଂ ଏହା ଫଳରେ ଦେଶାନ୍ତରୀକରଣକୁ ରୋକାଯାଇ ପାରିଥାନ୍ତା । ପ୍ରଧାନମନ୍ତ୍ରୀଙ୍କ ସହ ଭାବ ବିନିମୟ କରି ହିତାଧିକାରୀମାନେ ବର୍ଣ୍ଣନା କରିଥିଲେ ଯେ ମୁଦ୍ରା ଯୋଜନା ସେମାନଙ୍କୁ କିପରି ଭାବେ ନିଜର ବ୍ୟବସାୟ ପ୍ରତିଷ୍ଠା କରିବାରେ ସହାୟତା କରିଛି ଏବଂ ଅନ୍ୟମାନଙ୍କୁ ନିଯୁକ୍ତି ପ୍ରଦାନରେ ମଧ୍ୟ ସହାୟତା ପ୍ରଦାନ କରିଛି । 2015 ଏପ୍ରିଲ 8 ତାରିଖରେ ଅଣ-କର୍ପୋରେଟ, ଅଣ-କୃଷି କ୍ଷୁଦ୍ର/ଅତି କ୍ଷୁଦ୍ର ଉଦ୍ୟୋଗ ଗୁଡ଼ିକୁ 10 ଲକ୍ଷ ଟଙ୍କା ପର୍ଯ୍ୟନ୍ତ ଋଣ ପ୍ରଦାନ କରିବା ପାଇଁ ପ୍ରଧାନମନ୍ତ୍ରୀଙ୍କ ଦ୍ୱାରା ପ୍ରଧାନମନ୍ତ୍ରୀ ମୁଦ୍ରା ଯୋଜନା (ପିଏମଏମୱାଇ)ର ଶୁଭାରମ୍ଭ କରାଯାଇଥିଲା । ଏହି ଋଣକୁ ଏମଏମୱାଇ ଅଧୀନରେ ମୁଦ୍ରା ଭାବେ ବିଭାଗୀକରଣ କରାଯାଇଥିଲା । ଏହି ଋଣକୁ ବ୍ୟବସାୟିକ ବ୍ୟାଙ୍କ, ଆରଆରବିଏସ, କ୍ଷୁଦ୍ର ଫାଇନାନ୍ସ ବ୍ୟାଙ୍କ, ସମବାୟ ବ୍ୟାଙ୍କ, ଏମଏଫଆଇଏସ ଏବଂ ଏନବିଏଫସିଏସ ମାଧ୍ୟମରେ ପ୍ରଦାନ କରାଯାଇଥାଏ ।
ପଶୁପାଳନ ଓ ଦୁଗ୍ଧ ଉତ୍ପାଦନ କ୍ଷେତ୍ରରେ ସହଯୋଗ ଲାଗି ଭାରତ-ଡେନମାର୍କ ବୁଝାମଣାକୁ କ୍ୟାବିନେଟର ଅନୁମୋଦନ

ପଶୁପାଳନ ଏବଂ ଦୁଗ୍ଧ ଉତ୍ପାଦନ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଡେନମାର୍କ ମଧ୍ୟରେ ବୁଝାମଣାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁରି ଦେଇଛନ୍ତି । ଏହି ବୁଝାମଣା 16 ଏପ୍ରିଲ, 2018ରେ ସ୍ୱାକ୍ଷର ହୋଇଥିଲା । ଏହି ବୁଝାମଣାର ଉଦ୍ଦେଶ୍ୟ, ଦୁଗ୍ଧ ଉତ୍ପାଦନ ବିକାଶ ଏବଂ ସମ୍ବଳ ସୁଦୃଢ଼ୀକରଣ ଆଧାରରେ ବର୍ତ୍ତମାନର ଜ୍ଞାନକୁ ବ୍ୟାପକ କରିବା ଲାଗି ପଶୁପାଳନ ଏବଂ ଦୁଗ୍ଧ ଉତ୍ପାଦନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗକୁ ପ୍ରୋତ୍ସାହନ ଦେବା । ଏହାର ଅନ୍ତର୍ଗତ ମିଳିତ କାର୍ଯ୍ୟକ୍ର ପ୍ରସ୍ତୁତ କରିବା, ସହଯୋଗ ଏବଂ ପରାମର୍ଶ ଉପଲବ୍ଧ କରିବା ଏବଂ ସମ୍ପୃକ୍ତ ମୂଲ୍ୟାଙ୍କନ ଲାଗି ପ୍ରତ୍ୟେକ ପକ୍ଷର ପ୍ରତିନିଧିତ୍ୱ ସହିତ ଏକ ମିଳିତ କାର୍ଯ୍ୟ ଗୋଷ୍ଠୀ ଗଠନ କରାଯିବ । ଏହି ଭାଗିଦାରୀ ଅନ୍ତର୍ଗତ ଡେନମାର୍କ ପଶୁ ପ୍ରଜନନ, ପଶୁ ସ୍ୱାସ୍ଥ୍ୟ ଏବଂ ଡାଏରୀ, ଗୋଖାଦ୍ୟ ବ୍ୟବସ୍ଥା ଆଦି କ୍ଷେତ୍ରରେ ଜ୍ଞାନ ଏବଂ ବିଶେଷଜ୍ଞତା ଉପଲବ୍ଧ କରାଇବ । ଯାହାଦ୍ୱାରା ପାରସ୍ପରିକ ସ୍ୱାର୍ଥ ଆଧାରିତ ପଶୁପାଳନ ସହିତ ଭାରତୀୟ ପଶୁପାଳକମାନଙ୍କ ଉତ୍ପାଦନକତା ଏବଂ ଉତ୍ପାଦନରେ ଉନ୍ନତି ଅଣାଯାଇପାରିବ ।
ତେକାନପୁର ବିଏସଏଫ ଏକାଡେମୀଠାରେ ପୁଲିସ ମହାନିର୍ଦ୍ଦେଶକମାନଙ୍କ ସମ୍ମିଳନୀରେ ଯୋଗ ଦେବେ ପ୍ରଧାନମନ୍ତ୍ରୀ

ରାଜ୍ୟଗୁଡିକର ପୁଲିସ ମହାନିର୍ଦ୍ଦେଶକ ଏବଂ ମହାନିରୀକ୍ଷକମାନଙ୍କ ସମ୍ମିଳନୀ ଜାନୁୟାରୀ 7 ଓ 8 ତାରିଖ ଦୁଇଦିନ ଧରି ମଧ୍ୟପ୍ରଦେଶର ତେକାନପୁରର ବିଏସଏଫ ଏକାଡେମୀଠାରେ ଅନୁଷ୍ଠିତ ହେବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ସମ୍ମିଳନୀରେ ଯୋଗଦେବାର କାର୍ଯ୍ୟକ୍ରମ ରହିଛି । ଏହା ଏକ ବାର୍ଷିକ ସମ୍ମିଳନୀ, ଯେଉଁଥିରେ କି ଦେଶର ସମସ୍ତ ତୁଙ୍ଗ ପୁଲିସ ଅଧିକାରୀମାନେ ଯୋଗଦେଇ ସୁରକ୍ଷା ସମ୍ପର୍କିତ ବିଷୟବସ୍ତୁ ଉପରେ ଆଲୋଚନା, ମତ ବିନିମୟ ଓ ବିଚାର ବିମର୍ଶ କରିଥାନ୍ତି । ଏହା ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 2014ରେ ଆସାମର ଗୌହାଟୀ, 2015ରେ ଗୁଜାରାଟର କଚ୍ଛ ଅଂଚଳର ଧୋରଡୋ ଏବଂ 2016ରେ ହାଇଦ୍ରାବାଦର ରାଷ୍ଟ୍ରିୟ ପୁଲିସ ଏକାଡେମୀଠାରେ ଆୟୋଜିତ ସମ୍ମିଳନୀକୁ ସମ୍ବୋଧିତ କରିଥିଲେ । ବିଗତ ବର୍ଷର ବୈଠକରେ ସୀମାପାର ଆତଙ୍କବାଦ ଏବଂ ମୌଳବାଦ ଭଳି ପ୍ରସଙ୍ଗ ଉପରେ ପୁଙ୍ଖାନୁପୁଙ୍ଖ ଭାବେ ଆଲୋଚନା କରାଯାଇଥିଲା । ସେହି ବୈଠକରେ ପୁଲିସ ନେତୃତ୍ୱ, ଡିଜିଟାଲ ଦକ୍ଷତା ଏବଂ ମିଳିତ ପ୍ରଶିକ୍ଷଣ ଉପରେ ପ୍ରଧାନମନ୍ତ୍ରୀ ଗୁରୁତ୍ୱ ଦେଇଥିଲେ । ପୁଲିସ ବାହିନୀକୁ ଅଧିକ ଲୋକାଭିମୁଖି କରି ଜନସମ୍ପର୍କ ବଢ଼ାଇବା ଏବଂ ପୁଲିସ ପ୍ରଶାସନରେ ପ୍ରଯୁକ୍ତି କୌଶଳର ପ୍ରୟୋଗ ଆବଶ୍ୟକତା ଉପରେ ସେ ଜୋର ଦେଇଥିଲେ । 2014 ପୂର୍ବରୁ ଦିଲ୍ଲୀରେ ସବୁବେଳେ ବାର୍ଷିକ ସମ୍ମିଳନୀ ହୋଇ ଆସୁଥିଲା । କିନ୍ତୁ ଏହାକୁ ଦିଲ୍ଲୀ ବାହାରେ ଆୟୋଜନ କରିବା ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଆଭିମୁଖ୍ୟକୁ ଗୁରୁତ୍ୱ ଦେଇ ବିଭିନ୍ନ ରାଜ୍ୟରେ ଏବେ ବାର୍ଷିକ ପୁଲିସ ମହାନିର୍ଦ୍ଦେଶକମାନଙ୍କ ସମ୍ମିଳନୀ କରାଯାଉଛି ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କରୁଛନ୍ତି ନେପାଳର ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ପୁଷ୍ପ କମଲ ଦହଲ ‘ପ୍ରଚଣ୍ଡ’

ନେପାଳର ପୂର୍ବତନ ପ୍ରଧାନମନ୍ତ୍ରୀ ତଥା କମ୍ୟୁନିଷ୍ଟ ପାର୍ଟିର ସହ-ଅଧ୍ୟକ୍ଷ ଶ୍ରୀ ପୁଷ୍ପ କମଲ ଦହଲ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ନୂଆଦିଲ୍ଲୀଠାରେ ସାକ୍ଷାତ କରିଛନ୍ତି । ଦୁଇ ନେତା ଭାରତ-ନେପାଳ ସମ୍ପର୍କର ଅଗ୍ରଗତି ସହିତ ଅନ୍ୟାନ୍ୟ ପାରସ୍ପରିକ ଗ୍ରହଣଯୋଗ୍ୟ ବିଷୟ ନେଇ ଆଲୋଚନା କରିଥିଲେ । ପୂର୍ବରୁ ହୋଇଥିବା ସେମାନଙ୍କ ମତ ବିନିମୟକୁ ପ୍ରଧାନମନ୍ତ୍ରୀ ଅତି ଆଦରର ସହ ସ୍ମରଣ କରିଥିଲେ ଏବଂ ଭାରତ-ନେପାଳ ସମ୍ପର୍କକୁ ମଜବୁତ କରିବାରେ ଶ୍ରୀ ଦହଲଙ୍କ ମୂଲ୍ୟବାନ ଅବଦାନ ଲାଗି ତାଙ୍କୁ ଧନ୍ୟବାଦ ଜଣାଇଥିଲେ । ଚଳିତ ବର୍ଷ ନେପାଳକୁ ତାଙ୍କର ଦୁଇଟି ଗସ୍ତ ବିଷୟରେ ସ୍ମରଣ କରି ପ୍ରଧାନମନ୍ତ୍ରୀ କହିଥିଲେ ଯେ, କ୍ରମାଗତ ଉଚ୍ଚସ୍ତରୀୟ ମତ ବିନିମୟ ଓ ଆଲୋଚନା ଯୋଗୁଁ ଭାରତ-ନେପାଳ ସମ୍ପର୍କ ଆଗକୁ ବଢାଇବା ଲାଗି ଏବେ ବଳ ମିଳିଛି ।
ଜାତୀୟ ଶିକ୍ଷକ ପ୍ରଶିକ୍ଷଣ ପରିଷଦ ଅଧିନିୟମ-1993ରେ ସଂଶୋଧନକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଜାତୀୟ ଶିକ୍ଷକ ପ୍ରଶିକ୍ଷଣ ପରିଷଦ ଅଧିନିୟମ-1993ରେ ସଂଶୋଧନ କରି ଜାତୀୟ ଶିକ୍ଷକ ପ୍ରଶିକ୍ଷଣ ପରିଷଦ(ସଂଶୋଧନ) ଅଧିନିୟମ-2017 ଶୀର୍ଷକ ବିଲକୁ ସଂସଦରେ ଉପସ୍ଥାପିତ କରିବାକୁ ମଞ୍ଜୁରି ମିଳିଛି । ଏଥିରେ ଏନସିଟିଇଙ୍କ ବିନା ଅନୁମତିରେ ଶିକ୍ଷକ ପ୍ରଶିକ୍ଷଣ ପାଠ୍ୟକ୍ରମକୁ ପରିଚାଳନା କରୁଥିବା କେନ୍ଦ୍ର/ରାଜ୍ୟ/ବିଶ୍ୱବିଦ୍ୟାଳୟକୁ ପିଛିଲା ଭାବେ ମାନ୍ୟତା ପ୍ରଦାନ କରିବାର ପ୍ରାବଧାନ ରହିଛି । ଏହି ସଂଶୋଧନରେ ଏନସିଟିଇ ମାନ୍ୟତା ବିନା ଶିକ୍ଷକ ପ୍ରଶିକ୍ଷଣ ପାଠ୍ୟକ୍ରମ ସଂଚାଳନ କରୁଥିବା କେନ୍ଦ୍ର/ରାଜ୍ୟ/କେନ୍ଦ୍ର ଶାସିତ ପ୍ରଦେଶର ଅନୁଦାନପ୍ରାପ୍ତ ସଂସ୍ଥାନ/ବିଶ୍ୱବିଦ୍ୟାଳୟକୁ 2017-18 ଶିକ୍ଷା ବର୍ଷ ପର୍ଯ୍ୟନ୍ତ ପିଛିଲା ଭାବେ ମାନ୍ୟତା ପ୍ରଦାନ କରିବାର ପ୍ରାବଧାନ ରହିଛି । ଏହି ପିଛିଲା ଭାବେ ମାନ୍ୟତା ଗୋଟିଏ ଥର ଦିଆଯାଉଛି, ଯାହାଫଳରେ ଏହି ସଂସ୍ଥାନରୁ କୃତକାର୍ଯ୍ୟ ହୋଇଥିବା ପଞ୍ଜିକୃତ ଛାତ୍ରଛାତ୍ରୀମାନଙ୍କ ଭବିଷ୍ୟତ ପ୍ରତି ବିପଦ ଦେଖାଦେବ ନାହିଁ । ଏହି ସଂଶୋଧନ ଦ୍ୱାରା ଉକ୍ତ ସଂସ୍ଥାନ/ବିଶ୍ୱବିଦ୍ୟାଳୟରେ ପଢ଼ୁଥିବା ଅବା ଏଠାରୁ ପୂର୍ବରୁ କୃତକାର୍ଯ୍ୟ ହୋଇଥିବା ଛାତ୍ର ଶିକ୍ଷକ ଭାବେ ରୋଜଗାରର ଯୋଗ୍ୟ ହୋଇପାରିବ । ଉପରେ ଉଲ୍ଲେଖିତ ସୁବିଧା ସୁଯୋଗକୁ ହାସଲ କରିବା ନିମନ୍ତେ ମାନବ ସମ୍ବଳ ବିକାଶ ମନ୍ତ୍ରଣାଳୟର ସ୍କୁଲ ଶିକ୍ଷା ଓ ସାକ୍ଷରତା ବିଭାଗ ଏହି ସଂଶୋଧନ ଆଣିଛି । ଶିକ୍ଷକ ପ୍ରଶିକ୍ଷଣ ପାଠ୍ୟକ୍ରମ ଯଥା ବିଏଡ୍ ଓ ଡିପ୍ଲୋମା ଇନ୍ ଏଲିମେଂଟାରୀ ଏଜୁକେସନ୍, ଶିକ୍ଷକ ପ୍ରଶିକ୍ଷଣ ପାଠ୍ୟକ୍ରମ ଚଳାଉଥିବା ସମସ୍ତ ସଂସ୍ଥାନକୁ ଏନସିଟିଇ ଅଧିନିୟମର ଧାରା 14 ଅନ୍ତର୍ଗତ ଜାତୀୟ ଶିକ୍ଷକ ପ୍ରଶିକ୍ଷଣ ପରିଷଦରୁ ମାନ୍ୟତା ନେବାକୁ ପଡ଼ିବ । ଏହା ବ୍ୟତୀତ ଏଭଳି ମାନ୍ୟତାପ୍ରାପ୍ତ ସଂସ୍ଥାନ/ବିଶ୍ୱବିଦ୍ୟାଳୟକୁ ଏନସିଟିଇ ଅଧିନିୟମର ଧାରା 15 ଅନ୍ତର୍ଗତ ପାଠ୍ୟକ୍ରମର ଅନୁମତି ହାସଲ କରିବାକୁ ହେବ । ଏନସିଟିଇ ସମସ୍ତ କେନ୍ଦ୍ରୀୟ ବିଶ୍ୱବିଦ୍ୟାଳୟ ଓ ରାଜ୍ୟ ସରକାର/ ରାଜ୍ୟ ବିଶ୍ୱବିଦ୍ୟାଳୟ/ ଜିଲ୍ଲା ଶିକ୍ଷା ଓ ପ୍ରଶିକ୍ଷଣ ସଂସ୍ଥାନ(ଡିଆଇଇଟି)ଗୁଡିକୁ ଏ ସମ୍ବନ୍ଧରେ ଲିଖିତ ଭାବେ ଅବଗତ କରାଇଛନ୍ତି କି ସେମାନେ ଶିକ୍ଷକ ପ୍ରଶିକ୍ଷଣ ପାଠ୍ୟକ୍ରମ ଆରମ୍ଭ କରିବା ପାଇଁ ପୂର୍ବ ଅନୁମତି ନେବାର ଆଇନଗତ ବାଧ୍ୟତାମୂଳକ ପ୍ରାବଧାନ ରହିଛି । ଏଥିପାଇଁ ସେମାନଙ୍କୁ 2017 ମାର୍ଚ୍ଚ 31 ତାରିଖ ପର୍ଯ୍ୟନ୍ତ ସମୟ ଦିଆଯାଇଛି । ଯଦି ଏନସିଟିଇର ଅନୁମତି ବିନା କୌଣସି ଏଭଳି ସଂସ୍ଥାନ/ବିଶ୍ୱବିଦ୍ୟାଳୟ ଏଭଳି ପାଠ୍ୟକ୍ରମ ପରିଚାଳନା କରୁଥାନ୍ତି, ତା’ହେଲେ ସେମାନେ ପୁରୁଣା ପ୍ରସଙ୍ଗର ଏକାଥରକେ ସମାଧାନ ପାଇଁ ଏନସିଟିଇକୁ ଅବଗତ କରିପାରିବେ ।
ଏସୀୟ ମହାସଂଘ ମହିଳା ବକ୍ସିଂ ଚାମ୍ପିଅନସିପରେ ସ୍ୱର୍ଣ୍ଣ ବିଜୟୀ ମେରୀକମଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ମହିଳା ବକ୍ସର ମେରୀକମଙ୍କୁ ଏସୀୟ କନଫେଡେରେସନ ମହିଳା ବକ୍ସିଂ ଚାମ୍ପିଅନସିପରେ ସ୍ୱର୍ଣ୍ଣ ପଦକ ହାସଲ ପାଇଁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଏଏସବିସି ଏସୀୟ କନଫେଡେରେସନ ମହିଳା ବକ୍ସିଂ ଚାମ୍ପିଅନସିପରେ ସ୍ୱର୍ଣ୍ଣ ପଦକ ହାସଲ ପାଇଁ ମେରୀକମଙ୍କୁ ଅଭିନନ୍ଦନ । ଆପଣଙ୍କ ଉପଲବ୍ଧୀ ଓ ସଫଳତା ପାଇଁ ଭାରତ ଗର୍ବିତ” ।
ବିଜୟ ଦଶମୀ ଅବସରରେ ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଜୟ ଦଶମୀ ଅବସରରେ ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି । ଶ୍ରୀ ମୋଦୀ ଏହା ମଧ୍ୟ ଆଶା କରିଛନ୍ତି ଯେ ଏହି ଶୁଭ ଉତ୍ସବ ସମସ୍ତଙ୍କ ଜୀବନରେ ସାହସ, ସଂଯମତା ଏବଂ ସକରାତ୍ମକ ଶକ୍ତି ଆଣିଦେଉ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ବିଜୟର ପ୍ରତୀକ ବିଜୟ ଦଶମୀ ଅବସରରେ ସମସ୍ତ ଦେଶବାସୀଙ୍କୁ ଅନେକ ଅନେକ ଅଭିନନ୍ଦନ । ମୁଁ ଚାହେଁ ଯେ ଏହି ଶୁଭ ଉତ୍ସବ ସମସ୍ତଙ୍କ ଜୀବନରେ ସାହସ, ସଂଯମତା ଏବଂ ସକରାତ୍ମକ ଶକ୍ତି ଆଣିଦେଉ ।”
ୟଙ୍ଗୁନଠାରେ ଭାରତୀୟ ସମ୍ପ୍ରଦାୟକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ମିଆଁମାରର ୟଙ୍ଗୁନଠାରେ ଭାରତୀୟ ସମ୍ପ୍ରଦାୟକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସମ୍ବୋଧିତ କରିଛନ୍ତି । ସମ୍ମିଳନୀକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଲେ ଯେ ଆପଣମାନେ ଭାରତ ଓ ମିଆଁମାରର ମହାନ ସନ୍ତାନ ଓ ସନ୍ତତିମାନଙ୍କ ମଧ୍ୟରେ ବିନିମୟ ହୋଇଥିବା ହଜାର ହଜାର ବର୍ଷର ସଂସ୍କୃତି ଓ ସଭ୍ୟତା, ଭୂଗୋଳ ଓ ଇତିହାସ, ଅଭିଳାଷ ଓ ସଫଳତାର ପ୍ରତିନିଧିତ୍ୱ କରୁଛନ୍ତି । ପ୍ରଧାନମନ୍ତ୍ରୀ ମିଆଁମାରର ସମୃଦ୍ଧ ଆଧ୍ୟାତ୍ମିକ ଐତିହ୍ୟ ସମ୍ବନ୍ଧରେ ବିସ୍ତୃତ ଭାବେ ବର୍ଣ୍ଣନା କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ପ୍ରବାସୀ ଭାରତୀୟମାନେ ହେଉଛନ୍ତି ଭାରତ ପାଇଁ “ରାଷ୍ଟ୍ର-ଦୂତ” ସଦୃଶ । ସେ କହିଲେ ଯେ ଯୋଗର ବୈଶ୍ୱିକ ପରିଚିତ ହେଉଛି ପ୍ରବାସୀମାନଙ୍କ ସଫଳତା, ଯେଉଁମାନେ କି ଏହାକୁ ବିଶ୍ୱର ସମସ୍ତ କୋଣକୁ ନେଇଯାଇଛନ୍ତି । “ମୁଁ ଯେତେବେଳେ ଆପଣମାନଙ୍କୁ ଭେଟେ, ମୁଁ ମଧ୍ୟ ଅନୁଭବ କରେ ଯେ ବିଦେଶରେ ବାସ କରୁଥିବା ଆମ ଲୋକମାନଙ୍କର ଭାରତୀୟ ଅଧିକାରୀମାନଙ୍କ ସହ ଯୋଗାଯୋଗ ଆଦୌ ଆଉ ଏକତରଫା ଯୋଗସୂତ୍ର ହୋଇ ରହିନାହିଁ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି । “ଆମେ କେବଳ ଆମ ଦେଶରେ ସଂସ୍କାର ଆଣୁନାହିୁଁ, ଆମେ ଏହାକୁ ରୂପାନ୍ତରିତ କରୁଛୁ,”ବୋଲି ପ୍ରଧାନମନ୍ତ୍ରୀ ଦୃଢ଼ ଭାବେ ପ୍ରକାଶ କରିଛନ୍ତି । ସେ କହିଛନ୍ତି ଯେ ଗରିବୀ, ସନ୍ତ୍ରାସବାଦ, ଦୁର୍ନୀତି, ସାମ୍ପ୍ରଦାୟିକତା ଏବଂ ଜାତିପ୍ରଥାରୁ ମୁକୁଳିଥିବା ଏକ ନୂଆ ଭାରତର ନିର୍ମାଣ କରାଯାଉଛି । ପ୍ରଧାନମନ୍ତ୍ରୀ କହିଲେ ଯେ ଭାରତ ସରକାର ଏବେ ଦେଶରେ ଭିତ୍ତିଭୂମି ନିର୍ମାଣ ଉପରେ ଧ୍ୟାନ କେନ୍ଦ୍ରୀଭୁତ କରିଛନ୍ତି । ସେ କହିଲେ ଯେ ଭିତ୍ତିଭୂମି କହିଲେ ଆଉ କେବଳ ରାସ୍ତା ଓ ରେଳପଥ ନିର୍ମାଣ ନୁହେଁ । ସମାଜରେ ଗୁଣାତ୍ମକ ପରିବର୍ତ୍ତନ ଆଣିବା ଲାଗି ଏଥିରେ ଆହୁରି ଅନେକ ଦିଗକୁ ସାମିଲ କରାଯାଇଛି । ସେ କହିଲେ ଯେ କଠିନ ନିଷ୍ପତ୍ତି ଗ୍ରହଣ କରିବା ନେଇ ସରକାର କୁଣ୍ଠିତ ହୋଇନାହାନ୍ତି । ପ୍ରଧାନମନ୍ତ୍ରୀ କହିଲେ ଯେ ଜିଏସଟି ଦେଶରେ ଏକ ନୂତନ ସଂସ୍କୃତିର ଆରମ୍ଭ କରୁଛି । ସେ କହିଲେ ଯେ ଭାରତର ଜନସାଧାରଣଙ୍କ ଆତ୍ମବିଶ୍ୱାସ ରହିଛି ଯେ ଭାରତକୁ ରୂପାନ୍ତରିତ କରାଯାଇ ପାରିବ ଏବଂ ଆମ ବ୍ୟବସ୍ଥା ମଧ୍ୟକୁ ପ୍ରବେଶ କରିଥିବା କେତେକ ହାନିକର କଥାରୁ ଆମକୁ ମୁକ୍ତି ମିଳିପାରିବ । ପ୍ରଧାନମନ୍ତ୍ରୀ କହିଲେ ଯେ ଭାରତ-ମିଆଁମାର ସମ୍ପର୍କର ଶକ୍ତି ହେଉଛି ଉଭୟ ଦେଶର ଜନସାଧାରଣଙ୍କ ମଧ୍ୟରେ ଯୁଗ ଯୁଗର ବନ୍ଧନ । ଏହି ସମ୍ମିଳନୀରେ ୟଙ୍ଗୁନ ଅଂଚଳର ମୁଖ୍ୟମନ୍ତ୍ରୀ ଶ୍ରୀ ଫ୍ୟୋ ମିନ ଥେଇନ ଉପସ୍ଥିତି ଥିଲେ ।